Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni Ewropea nediet l-Aġenda Ġdida għall-Konsumaturi biex tagħti s-setgħa lill-konsumaturi Ewropej biex ikollhom rwol attiv fit-tranżizzjonijiet ekoloġiċi u diġitali. L-Aġenda tindirizza wkoll kif tista' tiżdied il-protezzjoni tal-konsumaturi u r-reżiljenza waqt u wara l-pandemija tal-COVID-19, li ġabet magħha sfidi sinifikanti li jaffettwaw il-ħajja ta' kuljum tal-konsumaturi. B'mod aktar konkret, l-Aġenda tmexxi 'l quddiem il-prijoritajiet u l-punti ta' azzjoni ewlenin li jridu jittieħdu fil-5 snin li ġejjin flimkien mal-Istati Membri fil-livelli Ewropej u nazzjonali. Fost affarijiet oħra, din se tinkludi proposta legali ġdida li għandha l-għan li tipprovdi informazzjoni aħjar dwar is-sostenibbiltà għall-konsumaturi, li tadatta l-leġiżlazzjoni eżistenti għat-trasformazzjoni diġitali kif ukoll pjan ta' azzjoni dwar is-sigurtà tal-prodotti maċ-Ċina. Il-Viċi President għall-Valuri u t-Trasparenza, Věra Jourová, qalet: “Irridu nagħtu s-setgħa lill-konsumaturi biex ikollhom ir-rwol tagħhom fit-tranżizzjonijiet ekoloġiċi u diġitali. Fl-istess ħin irridu niżguraw li r-regoli tagħna li jipproteġu d-drittijiet tal-konsumaturi jibqgħu aġġornati mar-realtà diġitali tal-lum – speċjalment permezz ta' infurzar qawwi u żieda fir-responsabbiltà tal-pjattaformi online.” Il-Kummissarju għall-Ġustizzja u l-Konsumaturi, Didier Reynders, qal: “Il-konsumaturi Ewropej jinsabu fil-qalba ta' bidla globali. L-azzjonijiet tagħhom jistgħu jagħmlu differenza sinifikanti. Jenħtieġ li l-konsumaturi jingħataw is-setgħa li jagħmlu għażliet sostenibbli u jkunu jistgħu jserrħu rashom li d-drittijiet tagħhom se jiġu protetti fiċ-ċirkustanzi kollha. L-Aġenda l-ġdida tintroduċi miżuri li se jippromwovu soċjetà diġitali u ekoloġika ġusta, li tqis li l-imġiba tal-konsumaturi tmur lil hinn mill-fruntieri tal-Istati Membri individwali.” Drittijiet tal-konsumaturi fil-kriżi tal-COVID-19 Kemm bi scams online kif ukoll b'arranġamenti tal-ivvjaġġar li tħassru, il-pandemija tal-COVID-19 affettwat ħafna oqsma tal-ħajja tal-konsumaturi. Il-Kummissjoni se tkompli tindirizza l-iscams tal-konsumaturi, f'kooperazzjoni man-network ta' Kooperazzjoni għall-Protezzjoni tal-Konsumatur u fi djalogu mal-pjattaformi u l-atturi kollha rilevanti. Barra minn hekk, il-Kummissjoni se tkompli tiżgura l-protezzjoni tad-drittijiet tal-UE tal-vjaġġaturi u tal-passiġġieri f'każ ta' vjaġġ li jitħassar. Il-Kummissjoni se tanalizza l-impatt fit-tul tal-COVID-19 fuq il-mudelli tal-konsum tal-Ewropej, li se jservu ta' bażi għal inizjattivi ta' politika fil-futur. Nagħtu s-setgħa lill-konsumaturi u niżguraw protezzjoni aħjar L-Aġenda Ġdida għall-Konsumaturi tippreżenta viżjoni għall-politika tal-konsumaturi tal-UE mill-2020 sal-2025, b'enfasi fuq ħames oqsma prijoritarji ewlenin: Il-passi li jmiss Il-Kummissjoni se tressaq l-inizjattivi mħabbra fl-aġenda u tistenna bil-ħerqa li jkun hemm djalogu wiesa' mal-partijiet kollha interessati dwar il-prijoritajiet u l-azzjonijiet kif ukoll il-metodi ta' kooperazzjoni biex nippromwovu flimkien il-protezzjoni tal-konsumaturi fis-snin li ġejjin. Sfond L-UE għandha qafas solidu ta' protezzjoni tal-konsumaturi li ġie żviluppat matul ħafna snin u dan l-aħħar ittejjeb permezz ta' diversi inizjattivi leġiżlattivi li l-konsumaturi fl-UE se jibbenefikaw minnhom fis-snin li ġejjin, inkluż il-Patt Ġdid għall-Konsumaturi tal-2018. L-Aġenda Ġdida għall-Konsumaturi tibni fuq l-Aġenda għall-Konsumaturi tal-2012 u hija l-prodott ta' tħejjijiet intensivi u diskussjonijiet mal-partijiet interessati. F'Ġunju 2020, il-Kummissjoni nediet konsultazzjoni pubblika miftuħa mal-UE kollha dwar il-politika tal-konsumaturi Ewropej għall-perjodu li jmiss. Il-konsultazzjoni pubblika pprovdiet kontribut siewi għat-twaqqif tal-Aġenda Ġdida għall-Konsumaturi, u wriet appoġġ ġenerali għall-prijoritajiet ewlenin tagħha, inkluża l-ħtieġa li jkun hemm reazzjoni għall-pandemija tal-COVID-19. L-aġenda tikkomplementa inizjattivi oħra tal-Kummissjoni bħall-Patt Ekoloġiku u l-Pjan ta' Azzjoni għal Ekonomija Ċirkolari, u se tiżgura wkoll li l-implimentazzjoni tal-Qafas Finanzjarju Plurennali tqis il-prijoritajiet tal-konsumaturi. Għal Aktar Informazzjoni L-Aġenda Ġdida għall-Konsumaturi: insaħħu r-reżiljenza tal-konsumaturi għal irkupru sostenibbli L-Aġenda Ġdida għall-Konsumaturi – Skeda informattiva L-Istrateġija tal-Konsumaturi